medieval-data/medieval-letters huggingface dataset:
II.  Ad clerum et populum Spalatensem.--Significat se judicium propter vacantem archiepiscopatum Jaderensem protulisse.   (Veronae, Dec. 12.) [FARLATI,  Illyricum sacrum,  IV, 245.]
Author: Urbanus III

URBANUS episcopus, servus servorum Dei, dilectis filiis, clero, nobili viro M. comiti et populo Spalatensi, salutem et apostolicam benedictionem.

Cum venissent ad praesentiam felicis memoriae Lucii papae praedecessoris nostri dilecti filii B. canonicus ecclesiae vestrae et judex, supervenit postmodum venerabilis frater noster P. archiepiscopus vester, et significaverunt tibi injuriam, quam super episcopatu Pharensi videmini sustinere. Verum licet vestrae vellet indemnitati ecclesiae providere, et vos sicut dilectos Ecclesiae filios in vestris petitionibus exaudire et nuntiorum vestrorum acquiescere voluntati, quia tamen Jaderensis Ecclesia vacat, nec episcopatum illum ecclesiae vestrae confirmare potuit, ut petebant, nec antequam ipsa Ecclesia ordinetur, de negotio finiendo tractare volens, ipsum in eo, in quo nunc est, statu sine contentione manere permisit. In . . . . discretioni vestrae per apostolica scripta mandamus, quatenus cum eadem Jadertina ecclesia fuerit ordinata, cum nuntiis partis adversae, ad nostram praesentiam accedatis, vestram per nos justitiam, auxiliante Deo, recepturi. Parati enim sumus et in hoc et in aliis honori ac utilitati ecclesiae vestrae, quantum secundum Dominum possimus, providere. Nolumus autem ut rescriptum aliquod juri vestro praejudicium faciat, a sede apostolica, veritate tacita impetratum. Datum Veronae, II Idus Decembris
III.  Ad Petrum Spolatensem archiepiscopum.--Illi jus praeferendae crucis per totum regnum Hungariae asserit.   (Veronae, Dec. 12.) [FARLATI,  Illyricum sacrum,  III, 221.]
Author: Urbanus III

URBANUS episcopus, servus servorum Dei, venerabili fratri PETRO Spalatensi archiepiscopo, salutem et apostolicam benedictionem.

Fratres et episcopos nostros sincera debemus charitate diligere, et utilitati honoris cum ipsorum propensiori cura intendere, ac jura sua, quantum in nobis fuit, illibata servare. Eapropter, tuis justis postulationibus grato concurrentes assensu, consuetudinem deferendi crucem, sic dicendum Dominicum vexillum, per totum regnum Hungariae rationabiliter ecclesiae tuae concessam, et hactenus observatam fraternitati tuae auctoritate apostolica confirmamus et praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere vel ei ausu temerario contraire. Si quis ergo hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, secundo Idus Decembris, pontificatus nostri anno primo.
VI.  Ad [Sicardum] electum Cremonensem et abbatem S. Laurentii.   (Veronae, Dec. 18.) [TIRABOSCHI,  Storia di Nonantola,  II, 310.]
Author: Urbanus III

URBANUS episcopus, servus servorum Dei, dilectis filiis Cremonensi electo et abbati Sancti Laurentii, salutem et apostolicam benedictionem.

Conquerente dilecto filio nostro A. archipresbytero de Poliniano accepimus, quod dilectus filius noster Nonantulanus abbas capellam Sancti Georgii de Monticello ad plebem ejusdem jure spectantem irrationabiliter detinere contendit. Ideoque causam ipsam vestrae sollicitudini committentes, discretioni vestrae per apostolica scripta mandamus quatenus partibus ad praesentiam vestram convocatis, et rationibus hinc inde plenius auditis et cognitis, causam ipsam appellatione remota fine canonico terminetis, cogentes partes nostram adire praesentiam et auctoritate nostra judicium quod tuleritis observare. Datum Veronae, XV Kal. Januar.
VII.  Assignationem decimarum factam ecclesiae S. Sylvestri Venetae, a Marco, episc. Castellano, confirmat.   (Veronae, Dec. 18.) [CORNELIUS,  Eccles. Venet.,  III, 80.]
Author: Urbanus III

URBANUS episcopus, servus servorum Dei, dilecto filio DOMINICO MINOTO plebano Sancti Sylvestri, salutem et apostolicam benedictionem.

Quae a fratribus episcopis sunt inviolabiliter statuta etiam firma debent et illibata manere, et ne processu temporis et temeritate aliqua immutentur scripto convenit apostolico communiri. Sicut autem in authentico scripto venerabilis fratris nostri M. episcopi Castellani comperimus tuae devotionis, et ecclesiae tuae curae commissae utilitatis intuitu idem episcopus tibi et successoribus tuis quartam partem decimarum parochiae tuae concessit, ut eam valeas sine alicujus contradictione percipere, et inter clericos ejusdem ecclesiae pro uniuscujusque merito dispensare quarta sibi et successoribus suis integre reservata. De parte vero pauperum medietatem cum fratrum tuorum consilio dividendam inter pauperes parochiae tuae reliquit, medietatem reliquam te, cum clericis tuis praebente consensum ipsi episcopo, et successoribus suis pro multitudine pauperum maxime nobilium venientium ad ecclesiam suam conferri praecepit. Verum de quarta parte quae restaurationi ecclesiae est deputata quartam sibi et successoribus suis pro matricis ecclesiae utilitate perpetuo reservavit. Alias vero partes ejusdem quartae tibi et successoribus tuis pro reficiendis ecclesiae tuae fabricis atque libris aliisque necessitatibus statuit conferendas. Hanc igitur concessionem sicut ab eodem episcopo facta est et tam ab ipso, quam a venerabili fratre nostro H. Gradensi patriarcha scripto authentico confirmata praesentis scripti pagina roboramus. Nulli ergo omnino hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, XV Kal. Januarii, pontificatus nostri anno primo.
X.  Sententiam ab episcopo Laudensi et Martino praeposito latam, ut « duae partes decimae de terris, quae sunt in curte Portus-Albarae, » canonicis Placentinis persolvantur, confirmat.   (Veronae, Dec. 30.) [CAMPI,  Hist. di Piac.,  II, 368.]
Author: Urbanus III

URBANUS episcopus, servus servorum Dei, dilectis filiis praeposito et canonicis Placentinis, salutem et apostolicam benedictionem.

Cum inter vos et Vicinum archipresbyterum Ecclesiae Portus-Albarae super duabus partibus decimae de terris, quae sunt in curte Portus-Albarae, seu infra confinia ejus, fuisset olim controversia suscitata, venerabilis frater noster Laudensis episcopus, et dilectus filius Martinus majoris Ecclesiae praepositus, causam ipsam rationibus hinc inde auditis et cognitis, ex delegatione sedis apostolicae terminarunt, memoratum archipresbyterum in duas partes decimae supradictae, vobis de caetero persolvendas per diffinitivam sententiam condemnantes. Quia vero ea, quae auctoritate apostolica rationabiliter decernuntur, perpetuam debent accipere firmitatem; nos sententiam super his, a praedictis judicibus legitime promulgatam, ratam esse decernimus; et duas partes decimationis illius, sicut adjudicatae sunt, et a vobis pacifice possidentur, vobis et ecclesiae vestrae auctoritate apostolica confirmamus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et BB. Petri et Pauli apostolorum ejus se noverit incursurum. Datum Veronae. III Kal. Januarii.
XIII.  Ad B[alduinum] Cantuariensem archiepiscopum.--Ejusdem argumenti et eadem verbotenus ac superior.   (Veronae, Jan.?) [GILBERTI FOLIOT  Epist.  ed. Giles, II, 114.] XIV.  Episcopis et omnibus per Cantuariensem provinciam constitutis nuntiat, vices suas in eorum provincia B[alduino] archiepiscopo commissas esse.   (Veronae, Jan.) [TWISDEN,  Hist. Anglic. script.  X, I, 630.]
Author: Urbanus III

URBANUS papa, fratribus suis episcopis et omnibus per Cantuariensem provinciam constitutis.

Nos Anglicanam Ecclesiam paternae considerationis oculis intuentes, ad salutem ipsius et spiritales in Christo profectus, communi consilio fratrum nostrorum decrevimus ordinandum, ut venerabilis frater noster B. Cantuariensis archiepiscopus, de cujus meritis et virtute, sapientia pariter et doctrina Ecclesia universa congaudet, ministerio legationis accepto, vices nostras ad honorem Ecclesiae et totius regni salutem et pacem per subditam sibi provinciam exsequatur.
XXVII. (  Hugoni), abbati Cluniacensi, asserit capellaniam ecclesiae S. Viviani Brollettersis, Theobaldo, « nunc Ostiensi episcopo et tunc abbati Cluniacensi, » ab Ademaro episcopo Santonensi, tributam.   (Veronae, Mart. 21.) [  Bullar. Cluniac.  p. 82.]
Author: Urbanus III

URBANUS episcopus, servus servorum Dei, dilecto filio Cluniacensi abbati, salutem et apostolicam benedictionem.

Justis petentium desideriis dignum est nos facilem praebere consensum, et vota quae rationis tramite non discordant, effectu prosequente complere. Eapropter, dilecte in Domino fili, tuis justis postulationibus grato concurrentes assensu, capellaniam ecclesiae Sancti Viviani de Brolletto cum pertinentiis ejus, quam Ademarus Santonensis episcopus venerabili fratri nostro Theobaldo nunc Ostiensi episcopo et tunc abbati Cluniacensi, et per eum successoribus ejus, de consensu dilectorum filiorum nostrorum J. decani, R. archidiaconi, et canonicorum ecclesiae suae rationabiliter assignavit, ita quod ipse et quicunque successores ipsius, vel per se vel per procuratorem suum, capellanum in ipsa ecclesia institueret, sine controversia possideat, auctoritate apostolica confirmamus et praesentis scripti patrocinio communimus; statuentes, ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, XII Kalendas Aprilis.
XXIX.  Decernit, « ne aliqui praelati a prioratibus monasterii Cluniacensis extra eos procurationes exigere praesumant.  »  (Veronae, Mart. 25.) [  Bullar. Cluniac.,  p. 83.]
Author: Urbanus III

URBANUS episcopus, servus servorum Dei, dilectis filiis abbati et conventui Clun., salutem et apostolicam benedictionem.

Quanto monasterium vestrum majori dudum religione floruit, et plures exemplo vestro Creatoris se obsequio manciparunt, tanto vos et monasterium vestrum arctiori debemus charitate diligere, et a quorumlibet gravamine propensius defensare. Sicut autem ex parte vestra nostris est auribus nuntiatum, quidam Ecclesiarum praelati, qui ex consuetudine debent a vestris prioratibus procurari, saepe, licet ad prioratus ipsos nequaquam accedant, exterius in quibusdam villulis procurationes sibi exigunt exhiberi, cum hoc facere minime consueverint, et sine gravioribus expensis eorum super hoc non possit satisfieri voluntati. Unde nos gravamini vestro in hac parte providere volentes, praesentis scripti pagina duximus inhibendum, ne aliqui praelati a prioratibus vestris malitiose, contra antiquam consuetudinem extra eos procurationes exigere, aut extorquere praesumant. Nulli ergo omnino hominum liceat hanc paginam nostrae inhibitionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Veronae, VIII Kal. Aprilis.
XXXII.  Archiepiscopis et episcopis interdicit « ne de caetero, nisi cum ad Cluniacensium fratrum prioratus visitationis causa venerint, procurationes ab iis aliquas requirant.  »  (Veronae, April. 5.) [  Bullarium Cluniacense,  p. 8.]
Author: Urbanus III

URBANUS episcopus, servus servorum Dei, venerabilibus fratribus archiepiscopis et episcopis, in quorum parochiis prioratus et obedientiae Ecclesiae Cluniacensis existunt, salutem et apostolicam benedictionem.

Sic est Ecclesiarum praelatis ex divina constitutione permissum spiritualia seminando, carnalia metendo et recipere, secundum illud: Non alligabis os bovi trituranti, ut sibi commissis Ecclesiis oneri non existant. Intelleximus siquidem quod hoc quidam vestrum nequaquam, sicut convenit, attendentes, cum suas dioeceses circumeunt, a prioratibus et obedientiis Cluniacensium fratrum apud alios hospitati procurationes sibi faciunt exhiberi, licet ipsi parati essent, ut asserunt, in prioratibus suis eos benigne recipere, et prompta eis devotione deservire. Quia vero indignum est, ac vestrae pariter honestati contrarium, ecclesiasticae charitatis obsequia ad gravamen trahere subditorum; fraternitati vestrae praesentium auctoritate districtius inhibemus ne de caetero, nisi cum ad praedictorum fratrum prioratus visitationis causa veneritis, procurationes ab eis aliquas requiratis, nec eis super hoc gravamen aliquod, aut molestiam, inferatis: scituri quod, si secus egeritis, nos eisdem fratribus auctore Domino curabimus prohibere, ut alibi hospitatis procurationem nequaquam impendant. Datum Veronae, Nonis Aprilis.
XXXIV.  Privilegii fragmentum pro Ecclesia Ravennatis.   (Veronae, April. 8.) [RUBEI,  Hist. Ravennat.,  p. 357-58.]
Author: Urbanus III

Urbanus III, litteris suis Veronae V Idus Aprilis datis, concessit Gerardo Ravennati archiepiscopo, ut Ravennatis Ecclesiae possessiones procul positas et minus utiles, sicuti quae Polae, et in quibusdam aliis locis erant, accedente sacrorum hujus Ecclesiae virorum consensu, alienaret, sic tamen ut Ecclesiae meliora prospiceret, et quam pecuniam inde contraxisset, in ejus utilitatem converteret; earum hoc est litterarum initium:

Cum commissae tibi Ecclesiae, favente Deo, multa per studium tuum pervenerint incrementa, et non minus usque modo prodesse curaveris, quam praeesse, sine dubitatione tenemus quod utiliter ei providere debeas in futurum.
XLV.  Fratribus Grandimontensibus concedit ut iis in generali terrae interdicto pulsare unam campanam liceat.   (Veronae, Jul. 14.) [  Gall. Christ. nov.,  Inst. 191.]
Author: Urbanus III

URBANUS episcopus, servus servorum Dei, dilectis filiis priori et fratribus Grandimontis salutem et apostolicam benedictionem.

Quanto major et gratior per religiosos viros Deo dependitur famulatus, tanto libentius et eorum utilitati debemus intendere, et preces affectuosas exaudire. Cum igitur locus vester longe ab hominum sit habitatione semotus, vobis de sedis apostolicae benignitate duximus indulgendum, quod cum generale terrae fuerit interdictum, liceat vobis unius campanae pulsatione competentibus horis fratres vestros de laboribus ad ecclesiam convocare. Hoc autem et in locis vestris ad instar felicis recordationis Alexandri papae praedecessoris nostri praecipimus observari, quae a civitatibus, castris ac vicis adeo separantur, ut sonus campanae vestrae in locis illis minime audiatur. Datum Veronae, II Idus Julii, pontificatus nostri anno primo.
L.  Joscelino, episcopo Glascuensi, et Meilrosensi, Neubotlensi et Dunfermelinensi abbatibus mandata dat superiore epistola significata.   (Veronae, Jul. 31.) [MANRIQUE,  Annal. Cisterc.,  III, 165, ex  Annalibus  Rogeri Hovedeni.]
Author: Urbanus III

URBANUS episcopus, servus servorum Dei, venerabili fratri JOSCELINO, Glascuensi episcopo, et dilectis filiis de Meilros, Neubotle, et de Dunfermelin abbatibus, salutem, et apostolicam benedictionem.

Cum ex injuncto nobis a Deo administrationis officio, etc., nam pene eadem eis verba, quae regi, scribit, dum negotium proponit; sed mox ad ipsos: Ne igitur praescriptum negotium diutius maneat in suspenso, et ecclesia S. Andreae per hoc rerum suarum detrimentum incurrat, discretioni vestrae per apostolica scripta mandamus, et in obedientiae virtute praecipimus, quatenus ea quae vel per vos, vel per alios de ipsius negotii tenore scire poteritis, redigentes in scriptum, nobis sub sigillorum vestrorum munimine designare curetis: ut nos ex vestra insinuatione instructi, consilio fratrum nostrorum adhibito, sicut procedendum fuerit, in negotio procedamus. Si quis vero in praedictum decanum, Odonem, seneskallum Robertum de Fedic, vel alios Dunkeldensis amicos episcopi, et possessiones, seu alia bona ipsorum, aut episcopatus, vel aliorum reddituum ipsius episcopi ausu temerario manus injecerint, per censuram eos canonicam, auctoritate nostra suffulti sine appellationis obstaculo compescatis. Praedictis autem episcopis ex parte nostra vetetis, quod et nos fecimus viva voce, ne ab ecclesiis, vel clericis sibi subditis accipiant aliquid expensarum intuitu, quas in prosecutione memorati negotii sunt facturi; sed de propriis solummodo redditibus sibi necessaria subministrent. Nolumus enim ut facto ipsorum ecclesiae vel aliae ipsius regni personae debeant incurrere detrimentum. Praefato autem episcopo S. Andreae, auctoritate nostra districtius injungatis, ut in termino quem utrique parti statuimus, sufficienter instructus, ad praesentiam nostram accedat. Quod si non venerit, ex tunc eum ab episcopali officio, appellatione postposita suspendatis. Quod si nec sic acquieverit, excommunicationis vinculo eum innodetis; nec sententiam relaxetis, donec nostro se duxerit conspectui praesentandum. Regiae insuper excellentiae intimetis quod supradictus Dunkeldensis episcopus ita honeste suum est negotium prosecutus, et honori regio detulit, quod nihil omnino proposuit, quod in derogationem regii nominis valeat redundare, vel quo adversus eum debeat commoveri. Unde ipsum instanti exhortatione curetis inducere, ut si ab aemulis ejus in contrarium fuerit suggestum, eorum verbis aurem regiam non apponat. Datum Veronae, secundo Kalendas Augusti.
LI.  Henrico Angliae regi, scribit, se Balduino archiepiscopo Cantuariensi, apostolicae sedis legato, mandasse ut Savaricii archidiaconi « redditus colligi faceret et penes se cum integritate reservaret.  »  (Veronae, Jul.) [BENEDICTUS Petroburg.,  De vita et gestis Henrici II et Ricardi I,  pag. 1186.]
Author: Urbanus III

URBANUS episcopus, servus servorum Dei, charissimo filio HENRICO, illustri regi Angliae, salutem et apostolicam benedictionem.

Cum personam tuam sicut charissimi regis et magnifici principis, cujus devotio circa Romanam Ecclesiam manifestis rerum indiciis enituit, specialiter et praecipue charitatis brachiis amplectamur, et petitiones tuas in omnibus, secundum Deum velimus admittere; verum ubi vobis innotuit, non est voluntatis vel propositi nostri quidquam facere, in quo regia magnitudo gravari videatur. Ex litteris tuae celsitudinis et diligenti relatione nuntiorum tuorum collegimus, sublimitati tuae grave nimis existere quod Savaricii archidiaconi mandaveramus redditus colligi, et ei per venerabilem fratrem nostrum Baldewinum, Cantuariensem archiepiscopum, apostolicae sedis legatum, pro solvendis debitis, quibus astrictus, assignari; volentes magnificentiae tuae in hac parte deferre, ad preces tuas et ad instantiam nuntiorum tuorum, eidem archiepiscopo dedimus in mandatum, ut redditus ipsos colligi faciat, et penes se cum integritate reservet. Credimus siquidem et speramus in Domino, quod ex moderantia mandati nostri, ad aperienda ei viscera pietatis, regia magnitudo debeat facilius inclinari; cum nihil in rege, vel in principe, gloriosius quam suis subditis parcere, et eos, solo divinae retributionis intuitu, ad suam gratiam revocare.
LII.  Praepositis, scabinis, juratis, majoribus et populo castri Valentianensis significat, se Rugero episcopo Cameracensi mandasse, ut ecclesiae S. Salvacii parochiam in partes tres divideret.   (Veronae, Aug. 2.) [MIRAEUS,  Opp. diplom.,  II, 834.]
Author: Urbanus III

URBANUS episcopus, servus servorum Dei, dilectis filiis, praepositis, scabinis, juratis, majoribus et populo castri Valentianensis, salutem et apostolicam benedictionem.

Etsi dilecti filii nostri prior S. Salvii Valentianensis et Joannes presbyter ecclesiae S. Gaugerici, super eo quod praedictus prior parochiam ipsius ecclesiae in tres partes contra voluntatem ipsius presbyteri dividere nitebatur, ad nos litigaturi venissent; postmodum tamen ipse presbyter recognoscens, quod sine gravi periculo parochianorum nostrorum remanere non poterat indivisa, per seipsum quaestioni libere cessit, et ut in tres partes ipsius parochiae fieret divisio, acquievit. Quod autem, conspectis periculis quae pro penuria sacerdotum populus ipsius parochiae sustinebat, ad divisionem sicut praefatus prior asserit, fideliter laborastis, et circa profectum ecclesiae cui estis parochiali jure subjecti, diligentem sollicitudinem adhibetis, gratum gerimus, ut debemus, et devotionem vestram in hac parte non immerito commendamus. Unde venerabili nostro fratri Cameracensi episcopo praedictam parochiam commisimus dividendam. Monemus universitatem vestram, et hortamur in Domino, atque in remissionem peccatorum vobis injungimus, quatenus cum parochia in tres partes ab eodem episcopo divisa fuerit, singuli vestrum parochiae cui deputati fuerint, debitam reverentiam et subjectionem impendant, et ecclesiae S. Salvii sua jura certis temporibus integre persolvatis, et, restitutis quae sunt injuste subtracta, praedicto priori et ecclesiae suae devotionem, sicut convenit, impendatis, ita quod ex hoc et ab omnipotente Deo praemium indeficiens consequamini, et nos providentiam vestram possimus plenius, cum audierimus, de bonis operibus commendare. Datum Veronae, IV Nonas Augusti, anno 1186.

Notes: (quae quidam vestrum in suae salutis periculum
detinere dicuntur)
LX.  Ad Balduinum episcopum Cantuariensem,--De ecclesia in honorem sanctorum Stephani et Thomae construenda.   (Veronae, Oct. 1.) [MANSI,  Concil.,  XXII, 498.]
Author: Urbanus III

Praesentium tibi auctoritate mandamus ut liceat tibi ecclesiam in honorem beatorum martyrum Stephani et Thomae construere, et de idoneis eam ornare personis, quibus beneficia, quae ad eorum sustentationem constitueris, canonice debeas assignare. Item fraternitati tuae mandamus ut quarta parte oblationum, quae ad reliquias beati Thomae martyris offeruntur, monachorum usibus concessa, quarta fabricis ecclesiae deputata, quarta pauperibus erogata, quartam portionem liceat tibi in alios usus bonos pro tuae voluntatis arbitrio erogare.
LXI.  Constitutionem de redditibus praebendarum decedentium canonicorum usque ad annum restitutioni ecclesiae deputandis confirmat.   (Veronae, Oct. 9.) [Petri Blesensis Opp. ed. Gussanv., p. 770.]
Author: Urbanus III

URBANUS episcopus, servus servorum Dei, dilectis filiis capitulo Bajocensi, salutem et apostolicam benedictionem.

Justis petentium desideriis dignum est nos facilem praebere assensum, et vota quae a rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato concurrentes assensu, constitutionem quam de redditibus praebendarum decedentium in ecclesia vestra canonicorum usque ad annum restitutioni vestrae ecclesiae deputandis fecistis, sicut a vobis et venerabili fratre nostro Henrico episcopo vestro noscitur instituta, et scripto authentico confirmata; electionem quoque decani, sicut ad vos de jure pertinet, devotioni vestrae auctoritate apostolica confirmamus, et praesentis scripti patrocinio confirmamus. Nulli ergo omnino homiminum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, ac beatorum Petri et Pauli apostolorum ejus, se noverit incursurum. Datum Veron. VII Idus Octobris.